Ο **Ρέινιερ Νόομς** (ολλανδικά: *Reinier Nooms*), π. 1623 - 1664, περισσότερο γνωστός ως **Ζέεμαν** (ναύτης στα ολλανδικά), ήταν Ολλανδός ζωγράφος και χαράκτης της χρυσής ολλανδικής εποχής στη ζωγραφική. Είναι γνωστός για τις εξαιρετικά λεπτομερείς και πιστές απεικονίσεις πλοίων στις θαλασσογραφίες και τα χαρακτικά του.

Βιογραφικά στοιχεία
-------------------

Ο Ρέινιερ Νόομς γεννήθηκε στο Άμστερνταμ πιθανότατα το 1623, αλλά δεν έχουν διασωθεί αρχεία. Από το 1643 άρχισε να ζωγραφίζει και να σχεδιάζει. Η καλλιτεχνική ειδικότητά του και το γεγονός ότι υπέγραφε τους πίνακές του Ρ. Ζέεμαν ή Ρέινιερ Ζέεμαν (= ναύτης ή ναυτικός) καθιστούν σχεδόν βέβαιο ότι ήταν και επαγγελματίας ναυτικός και καλλιτέχνης. Δεν είναι γνωστό πώς απέκτησε τις δεξιότητές του ως καλλιτέχνη. Οι γνώσεις του για τα πλοία είναι εμφανείς στο έργο του: πλοία και ξένες τοποθεσίες απεικονίζονται με μεγάλη ακρίβεια και με μεγάλη λεπτομέρεια και χρησίμευσαν ως υπόδειγμα σε άλλους καλλιτέχνες. Οι απεικονίσεις του είναι τόσο ακριβείς ώστε οι ρυθμίσεις, τα συγκεκριμένα σκάφη και οι δραστηριότητες που λαμβάνουν χώρα στα λιμάνια και στα πλοία μπορούν να εντοπιστούν επακριβώς.

Οι μάχες που δόθηκαν από τον στόλο της χώρας του κατά τη διάρκεια του Ολλανδικού πολέμου της ανεξαρτησίας και του Αγγλο-Ολλανδικού πολέμου αποτέλεσαν ένα από τα πρώτα αγαπημένα του θέματα. Έτσι ζωγράφισε τον πίνακα *Πριν τη ναυμαχία του Ντάουν* όπου απεικονίζει την *Αμέλια*, τη ναυαρχίδα του Μάαρτεν Τρομπ, προετοιμαζόμενη για την αναμέτρηση της 31ης Οκτωβρίου 1639, έναν πίνακα που εκτίθεται σήμερα στο Εθνικό Ναυτικό Μουσείο στο Γκρίνουιτς (Ηνωμένο Βασίλειο) και τη *Ναυμαχία του Λιβόρνο* (1653), που αποτελεί μέρος των συλλογών του Ρέικσμουζεουμ στο Άμστερνταμ.

*Πριν τη ναυμαχία του Ντάουν* (περ. 1639)
Πολυταξιδεμένος καλλιτέχνης, επισκέφτηκε το Παρίσι (1650-1652, 1656), τη Βενετία και πιθανώς το Βερολίνο (1657) και ταξίδεψε σε μια αποστολή για την εξάλειψη της πειρατείας κατά μήκος των ακτών της Βόρειας Αφρικής (1661-1663). Δεν είναι σαφές πού και πότε παντρεύτηκε τη Μαρία Μόοζεν από τη Μπρυζ, αλλά το ζευγάρι είχε δύο κόρες που βαφτίστηκαν το 1653 και το 1655. Η έγγαμη ζωή του φαίνεται να ήταν τόσο θυελλώδης όσο μερικές από τις θάλασσες που απεικόνισε, όπως αναφέρεται σε δηλώσεις που έκανε η γυναίκα του σε ένα συμβολαιογραφικό αρχείο της 6ης Ιανουαρίου 1656.

Κατά την παραμονή του στη Γαλλία, δημοσίευσε δύο σειρές χαρακτικών που απεικόνιζαν απόψεις της γαλλικής πρωτεύουσας και της γύρω περιοχής που χαρακτηρίζονται από υψηλό βαθμό λεπτομέρειας και ακρίβειας. Αυτά τα χαρακτικά λειτούργησαν ως υπόδειγμα για πολλούς καλλιτέχνες, όπως για τον Γάλλο χαράκτη του 19ου αιώνα Σαρλ Μεριόν που επηρεάστηκε σε μεγάλο βαθμό από τα χαρακτικά των αστικών τοπίων του Παρισιού του Ολλανδού καλλιτέχνη και δημιούργησε τη δική του σειρά χαρακτικών του Παρισιού.

Κατά τη διάρκεια της δεκαετίας του 1650 σχεδίασε μια σειρά από συναρπαστικές έντυπες σειρές που παρέχουν πολλές πληροφορίες για το Άμστερνταμ, το πολυσύχναστο λιμάνι του, τις ολλανδικές πλωτές οδούς και τους τύπους σκαφών που ταξίδευαν, καθώς και απόψεις άλλων λιμανιών.

Ένα από τα τελευταία έργα του, από το 1664, παρουσιάζει το λιμάνι του Άμστερνταμ με το ναυτικό οπλοστάσιο, εκτίθεται στο Ναυτικό Μουσείο της Ολλανδίας.

Πέθανε στο Άμστερνταμ περίπου το 1664, σίγουρα πριν από τον Απρίλιο του 1667.

Επιλογή έργων
-------------

* Κόλπος με ιστιοφόρα, Μουσείο Μπόιμανς - φαν Μπένινγκεν στο Ρότερνταμ*Κόλπος με ιστιοφόρα*, Μουσείο Μπόιμανς - φαν Μπένινγκεν στο Ρότερνταμ
* Άποψη του λιμανιού του Άμστερνταμ (περ. 1643-1664)*Άποψη του λιμανιού του Άμστερνταμ* (περ. 1643-1664)
* Ολλανδικά πλοία στις ακτές της Τρίπολης, Εθνικό Ναυτικό Μουσείο στο Γκρίνουιτς (Ηνωμένο Βασίλειο*Ολλανδικά πλοία στις ακτές της Τρίπολης*, Εθνικό Ναυτικό Μουσείο στο Γκρίνουιτς (Ηνωμένο Βασίλειο
* Επισκευή πλοίων, Εθνικό Ναυτικό Μουσείο στο Γκρίνουιτς (Ηνωμένο Βασίλειο)*Επισκευή πλοίων*, Εθνικό Ναυτικό Μουσείο στο Γκρίνουιτς (Ηνωμένο Βασίλειο)

Παραπομπές
----------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ρέινιερ Νόομς** |

1. ↑  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. 122850297. Ανακτήθηκε στις 14  Αυγούστου 2015.
2. ↑  (Δανικά, Αγγλικά) *Kunstindeks Danmark*. 12439. Ανακτήθηκε στις 9  Οκτωβρίου 2017.
3. ↑  (Ολλανδικά) *RKDartists*. 59846. Ανακτήθηκε στις 9  Οκτωβρίου 2017.
4. ↑  *artist list of the National Museum of Sweden*. 12  Φεβρουαρίου 2016. kulturnav.org/09647790-68fb-4301-8291-822c31fd5cf2. Ανακτήθηκε στις 25  Φεβρουαρίου 2016.
5. ↑  (Αγγλικά) *Union List of Artist Names*. 12  Μαρτίου 2018. 500000615. Ανακτήθηκε στις 22  Μαΐου 2021.
6. ↑  «Winterscene». Ανακτήθηκε στις 14  Μαρτίου 2021.
7. 1 2 3 . «nga.gov/collection/artist/Reinier Nooms, called Zeeman».
8. ↑ . «rijksmuseum.nl/en/collection/The Battle of Livorno, Reinier Nooms, 1653 - 1664».
9. ↑ . «en-academic.com/dic.nsf/enwiki/Reinier Nooms».
10. ↑ . «artsandculture.google.com/entity/reinier-nooms/».
11. ↑ . «alchetron.com/Reinier-Nooms».

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 14778747
* **Europeana**: agent/base/3986
* LCCN: nr2001016475
* ISNI: 0000 0001 2099 2586
* GND: 122850297
* SUDOC: 059766999
* BNF: cb119627413 (data)
* BPN: 37780132
* ULAN: 500000615
* KulturNav: id
* RKD: 59846

 |

 |